text: Molt soroll per no res amb les beques menjador | Opinió | EL PAÍS Catalunya
  Molt soroll per no res amb les beques menjador
  El Departament d'Ensenyament està lluny dels compromisos del Parlament de Catalunya
  30 OCT 2016 - 18:42	CET
  En un reportatge sobre l'Escola Nova 21 hem vist com mares d'alumnes d'un institut preparaven en el centre entrepans per evitar que nois i noies es desmaiessin. Sobta aquesta situació però és la realitat en moltes de les nostres escoles. En una classe de 30 alumnes 9 estan en risc d´exclusió social. La Fundació Jaume Bofill denuncia que s'ha reduït un 30% el pressupost en ajuts als menjadors escolars entre els anys 2009 i 2013. Durant aquests anys s'ha produït un increment de la pobresa del 17 i al 28% i el risc d'exclusió social arriba al 30% entre els menors de 16 anys. La pressió de la comunitat educativa ha permès fer evident aquests fets però el Departament d'Ensenyament encara no ha encarat prou aquesta situació.
  El Departament està incomplint amb les resolucions del Parlament de Catalunya. No es respecten els compromisos aprovats els darrers dos anys sobre els llindars, la cobertura de les beques i el cas dels alumnes de secundària. Falta eficàcia en les solucions i transparència sobre el progrés real.
  Només 4 de cada 15 alumnes en risc d'exclusió social tindran beca
  Segons el darrer informe d'Idescat, el 30,2% dels i les menors de 16 anys estan en risc de pobresa o exclusió social, 351.500 alumnes d'Infantil, Primària i ESO, però el Govern té intenció de donar aquest curs 98.000 beques. A la roda de premsa d'inici de curs el Departament va anunciar que ara el llindar per obtenir una beca el marcaria el risc de pobresa. En realitat, amb la modificació dels barems i llindars d´aquest curs, una família de dos adults i dos infants ha d´ingressar menys de 16.600€ anuals per tenir beca del 50% mentre que el llindar de la pobresa està en 20.300€.
  Tan sols 1 de cada 4 alumnes amb beca la tindrà del 100 % de l'àpat, els altres del 50%
  Per una altra banda no s'han incrementat les beques del 100% de l'àpat malgrat el compromís del Parlament de Catalunya. Segons el Departament seran el 20% del total, és a dir, el mateix que el curs passat. Finalment, no s'ha fet res per garantir el servei de menjador i de beques pels alumnes de secundària amb jornada compactada, ni tan sols s´ha fet la prova pilot anunciada pel curs 2015-16 de donar un esmorzar-dinar en una desena d'instituts.
  El benestar físic i emocional dels alumnes és la primera condició necessària pels processos d´aprenentatge. El Departament d´Ensenyament no és eficaç en facilitar el benestar necessari en una part molt significativa de l'alumnat de Catalunya. Tampoc és transparent en mostrar l´abast real i els resultats de les seves actuacions. A veure si els propers pressupostos de la Generalitat són més valents per afrontar aquesta situació.
  Miquel Gené és membre de la Comissió de beques menjador de la Federació d'Associacions de Mares i Pares d'Alumnes de Catalunya (FaPaC)